Arnold Frans Diepen

**Arnoldus Franciscus Diepen** (født den 12. mars 1860 i 's-Hertogenbosch i Nederland, død den 18. mars 1943 samme sted) var katolsk biskop av bispedømmet 's-Hertogenbosch i storhetstiden for «det rike romerske liv». 
## Liv og virke
### Bakgrunn
Arnold Diepen var sønn av politikeren George Diepen Tilburg, og hans hustru Maria J.H.A. Hermans. Arnold tok humaniora ved Rolduc fra 1872 til 1874 og deretter ved mindreseminaret Beekvliet i St. Michielsgestel til 1878. Diepen studerte deretter filosofi og teologi ved hovedseminaret i Haaren (Nord-Brabant) fra 1878 til 1884.

### Prest
Etter prestevielsent ble han lærer ved Beekvliet og grunnla en katolsk lærerskole som han ble rektor for i 1895. 
### Koafjutorbiskop i s'Hertogenbosch
Den 11. februar 1915 ble Diepen utnevnt av pave Benedikt XV til koadjutorbiskop i 's-Hertogenbosch, og til titulærbiskop av *Danaba*. Han ble bispeviet av erkebiskop Hendrik (Henricus) van de Wetering av Utrecht; medkonsekrerende var biskop Laurentius Josephus Antonius Hubertus Schrijnen (Schrynen) av Roermond og biskop Pieter Adriaan Willem Hopmans av Breda. 

Etter første verdenskrig var Diepen formann for den katolske boligkomiteen, som var forpliktet til å hjelpe trengende barn, hovedsakelig i Tyskland, Østerrike og Ungarn.

### Biskop av s'Hertogenbosch
Den 24. desember 1919 overtok Diepen som biskop av 's-Hertogenbosch, et embede han innehadde til sin død i 1943.

I 1920 foretok biskop Arnold Diepen, etter oppdrag fra Den hellige stol, en apostolisk visitas i Danmark, Norge, Sverige og Finland som bidro til en nyorganisering av den katolske kirke i Skandinavia.

Emansipasjonen av de brabantske katolikkene tok form under ledelse av Diepen. I perioden 1920-1940 innviet Diepen mer enn 150 kirker og kapeller. På denne måten reagerte han på veksten i antallet katolikker i bispedømmet, spesielt i de store byene Eindhoven, Tilburg, 's-Hertogenbosch og Nijmegen. Dette ble ledsaget av en sterk utvikling av det katolske utdanningssystem og organisasjonslivet – inspirert av encyklikaen *[[Quadragesimo Anno]]* (1931) – og med mange presteordinasjoner og kall.

Biskop Diepen var kjent som en av de ivrigste kjemperne mot umoral, spesielt umoralsk bekledning. Fra dens stiftelse i 1904 var Diepen styremedlem i sedelighetsforeningen *Voor Eer en Deugd*. I 1917 hadde den allerede 55 lokalavdelinger med til sammen mer enn 10.000 medlemmer. 

Biskopen fikk betydning for det katolske arbeide i de nordiske land. Etter utnevnelse som apostolisk visitator i 1920 gjennomreiste mgr. Diepen de nordiske land og satte seg i løpet av relativt kort tid så godt inn i forholdene at han siden med råd og dåd kunne støtte og veilede de ikke så få nederlandske prester som ofret seg for arbeidet i Norge.  

I s’Hertogen-Bosch innviet biskop Diepen i august 1920 et stort minnesmerke over kardinal van Rossum. Det var reist i nærheten av det redemptoristkloster hvori kardinalen 60 år forut avla sine første løfter. Pontifikalmessen ble overvært av ca. 30.000 mennesker, som alle sang Missa de Angelis med.

I hyrdebrev fra 1920 og 1926 instruerte Diepen sine presteskap om å utvise umoralsk kledde jenter og kvinner fra kirken til enhver tid, og å nekte dem nattverd. I 1938 fulgte strenge regler for sportsklær til katolske kvinner og jenter. Brevene hans skulle leses årlig i alle bispedømmets kirker den første søndag i fasten, og slik forble det helt til han døde. 

I Tilburg fikk biskop Diepen - som selv var en etterkommer av en Tilburg-familie med lakenfabrikanter - kallenavnet *Alles Flink Dicht* basert på hans initialer. Sedelighetsforeningene mistet gradvis sin betydning utover i 1930-årene.

I en alder av 83 år døde han den 18. mars 1943 i 's-Hertogenbosch.

## Episkopalgenealogi
Hans episkopalgenealogi er:
* Biskop Johannes Wolfgang von Bodman (1651–1691)
* Biskop Marquard Rudolf von Rodt (1644–1704) *bispeviet 1690
* Biskop Alexander Sigismund von der Pfalz-Neuburg (1663–1737) *1691
* Biskop Johann Jakob von Mayr (1677–1749) *1719
* Biskop Joseph Ignaz Philipp von Hessen-Darmstadt (1699–1768) *1741
* Erkebiskop Klemens Wenzeslaus von Sachsen (1739–1812) *1766
* Erkebiskop Max Franz von Havsburg-Lothringen (1756–1801) *1785
* Biskop Kaspar Max Droste zu Vischering (1770–1846) *1795
* Biskop Cornelius Ludovicus van Wijkerslooth (1786–1851) *1833
* Erkebiskop Johannes Zwijsen (1794–1877) *1842
* Biskop Franciscus Jacobus van Vree (1807–1861) *1853
* Erkebiskop Andreas Ignatius Schaepman (1815–1882) *1860
* Erkebiskop Petrus Matthias Snickers (1816–1895) *1877
* Biskop Gaspard Josephus Martinus Bottemanne (1823–1903) *1883
* Erkebiskop Henricus van de Wetering (1850–1829) *1895
* Biskop *Arnold Frans Diepen* (1860–1943) *1919

## Referanser